

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԴԱՏԱԽԱԶՈՒԹՅՈՒՆ**

ՎԱՅՈՑ ՁՈՐԻ ՄԱՐԶԻ ԴԱՏԱԽԱԶՈՒԹՅՈՒՆ

|  |
| --- |
| 3601, ք.Եղեգնաձոր, Զորավար Անդրանիկի 4 հեռ. (0.281) 2.55.02, ֆաքս(0.281) 2.55.02 |

  \_\_\_\_\_\_\_\_\_\_\_\_\_\_\_\_ **20 թ. №** 66 /

**Վայոց ձորի մարզի Եղեգիս համայնքի ավագանուն**

*(ՀՀ Վայոց ձորի մարզ, Եղեգիս համայնք, Շատին գյուղ 1-ին փողոց, 1 շենք*.*)*

***ԱՌԱՋԱՐԿՈՒԹՅՈՒՆ՝ ՀԱՅՑ ՆԵՐԿԱՅԱՑՆԵԼՈՒ ՎԵՐԱԲԵՐՅԱԼ***

«Դատախազության մասին» ՀՀ օրենքի 29-րդ հոդվածի 1-ին մասի համաձայն՝ «Դատախազի կողմից պետական (համայնքային) շահերի պաշտպանության հայց հարուցելն ընդգրկում է՝

(…)

2) վարչական դատավարության կարգով պետության (համայնքի) գույքային և ոչ գույքային շահերի պաշտպանության հայցի հարուցումը. (…)»:

Նույն հոդվածի 2-րդ մասի համաձայն՝

«Դատախազը պետական (համայնքային) շահերի պաշտպանության հայց հարուցում է հետևյալ բացառիկ դեպքերում, երբ՝

1) իր լիազորություններն իրականացնելիս հայտնաբերում է, որ պետական կամ տեղական ինքնակառավարման մարմինը, որին վերապահված է պետական (համայնքային) շահերի պաշտպանությանն առնչվող տվյալ հարցերով հայց ներկայացնելը, իրազեկ լինելով պետական (համայնքային) շահերի խախտման փաստի մասին, դատախազի կողմից հայց ներկայացնելու առաջարկություն ստանալուց հետո ողջամիտ ժամկետում հայց չի ներկայացրել:»

«Տեղական ինքնակառավարման մասին» ՀՀ օրենքի 18-րդ հոդվածի 1-ին մասի համաձայն՝

«Համայնքի ավագանին սույն օրենքով սահմանված կարգով

(…)

10) դատական կարգով կարող է վիճարկել Հայաստանի Հանրապետության Սահմանադրությանը, օրենքներին և համայնքի ավագանու որոշումներին հակասող` համայնքի ղեկավարի որոշումները.»:

ՀՀ Վճռաբեկ դատարանն իր 2024 թվականի մայիսի 10-ի թիվ ՎԴ2/0250/05/23 որոշմամբ անդրադառնալով համայնքային շահերի հայց հարուցելու լիազորության իրականացմանը՝ նշել է հետևյալը.

«(…) երբ դատախազը իր լիազորություններն իրականացնելիս հայտնաբերել է համայնքի ղեկավարի կողմից համայնքային շահերի խախտման փաստ, պարտավոր է հայց ներկայացնելու առաջարկությամբ դիմել համայնքի ավագանուն, քանի որ վերջինիս է վերապահված համայնքային շահերի պաշտպանությանն առնչվող տվյալ հարցերով **հայց ներկայացնելու առաջնային իրավասությունը**: Եթե դատախազի կողմից հայց ներկայացնելու առաջարկություն ստանալուց հետո համայնքի ավագանին ողջամիտ ժամկետում հայց չի ներկայացրել դատարան, ապա միայն այդ պայմաններում է դատախազությունը ձեռք բերում համայնքային շահերի պաշտպանության հայց ներկայացնելու իրավունք:»:

ՀՀ Վճռաբեկ դատարանն իր նույն որոշմամբ, անդրադառնալով որևէ այլ պետական կամ տեղական ինքնակառավարման մարմնի կողմից դատախազության առաջարկի հիման վրա վարչական դատավարության կարգով պետական (համայնքային) շահերի պաշտպանության հայց հարուցելու ժամկետներին, նշել է.

«(…) մի շարք դեպքերում օրենսդիրը պետական (համայնքային) շահերի պաշտպանության հայց հարուցելու առաջնային լիազորությունը վերապահել է այն պետական կամ տեղական ինքնակառավարման մարմնին, որի իրավասությունների ոլորտում պետությանը (համայնքին) պատճառվել է գույքային վնաս:

Ուստի այն դեպքում, երբ պետական (համայնքային) շահերի պաշտպանությանն առնչվող տվյալ հարցով հայց ներկայացնելը վերապահված է որևէ պետական կամ տեղական ինքնակառավարման մարմնի, դատախազը, **նախ պետք է պետական (համայնքային) շահերի պաշտպանության հայց ներկայացնելու առաջարկություն կատարի համապատասխան պետական կամ տեղական ինքնակառավարման մարմնին։**

(…) Վճռաբեկ դատարանն արձանագրում է, որ դատախազի ներկայացրած առաջարկությունը ստանալուց հետո պետական շահերի պաշտպանությանն առնչվող համապատասխան հայցով դատարան դիմելու պետական կամ տեղական ինքնակառավարման մարմնի իրավասությունը սահմանափակված է **ողջամիտ ժամկետով, որը տվյալ պարագայում Վճռաբեկ դատարանի գնահատմամբ պետք է հաշվարկվի համապատասխան հայցատեսակի դեպքում ՀՀ վարչական դատավարության օրենսգրքով նախատեսված ժամկետներով**։

Ընդ որում, տվյալ ժամկետի հաշվարկման ելակետը պետք է պայմանավորել **դատախազի կողմից ներկայացված առաջարկությունը ստանալու պահով**։

Այլ կերպ ասած՝ եթե պետական կամ տեղական ինքակառավարման մարմինը ստացել է դատախազի առաջարկությունը՝ պետական շահերի պաշտպանությանն առնչվող հարցով դատարան դիմելու վերաբերյալ, ապա տվյալ մարմինը առաջարկությունը ստանալուց հետո ՀՀ վարչական դատավարության օրենսգրքով հայց ներկայացնելու ժամկետների պահպանմամբ պետք է դիմի ՀՀ վարչական դատարան, որպիսի ժամկետներում ներկայացված հայցը կհամարվի ողջամիտ ժամկետում ներկայացված։

Այսինքն՝ համայնքի ղեկավարի վարչական ակտի, գործողության կամ անգործության կապակցությամբ դատախազը իրավասու է համայնքային շահերի պաշտպանության հայց հարուցել միայն այն պայմաններում, երբ վերջինս հայց ներկայացնելու առաջարկություն է ներկայացրել համայնքի ավագանուն, իսկ **համայնքի ավագանին ողջամիտ ժամկետում հայց չի ներկայացրել**, այլ կերպ ասած՝ դրսևորել է անգործություն, որպիսի պայմաններում կարելի է փաստել օրենքով նախատեսված բացառիկ դեպքի և ըստ այդմ՝ պետական (համայնքային) շահերի պաշտպանության հայց ներկայացնելու լիազորությունը իրացնելու համար անհրաժեշտ նախապայմանների առկայության մասին»:

Պետության գույքային շահերի արդյունավետ պաշտպանությունն ապահովելու և պետական (համայնքային) շահերի պաշտպանության հայց հարուցելու լիազորությունների շրջանակում իրականացված ուսումնասիրության ընթացքում պարզվել է հետևյալը.

2023 թվականի նոյեմբերի 25-ին ՀՀ քննչական կոմիտեի Վայոց ձորի մարզային քննչական վարչությունում ՀՀ քրեական օրենսգրքի 441-րդ հոդվածի 1-ին մասով և 445-րդ հոդվածի 1-ին մասով նախաձեռնված և նախաքննություն իրականացնելու նպատակով ՀՀ հակակոռուպցիոն կոմիտե փոխանցված թիվ 37120922 քրեական վարույթի շրջանականերում պարզվել է, որ Սալլի համայնքի նախկին ղեկավար Սամվել Հայկի Ղազարյանը (ծնված՝ 01.07.1952թ., բնակվում է ՀՀ Վայոց ձորի մարզի Եղեգիս համայնքի Սալլի բնակավայրի 1-ին փողոցի 1-ին փակուղի 2-րդ տանը) 2017 թվականի ընթացքում Եղեգիս համայնքի վարչական սահմաններում գտնվող թիվ 10-038-0106-0120 ծածկագրով 1.18 հա մակերեսով գյուղատնտեսական նշանակության արոտավայր հանդիսացող հողամասն օտարել է օրենքի խախտմամբ:

Այսպես՝

ՀՀ հողային օրենսգրքի 59-րդ հոդվածի 2-րդ մասի համաձայն՝ հողամասը տրամադրելու համար` մինչև այն տրամադրելու մասին որոշում ընդունելը, հողամասի սահմանները տեղական ինքնակառավարման մարմինների կողմից նախապես որոշվում են տեղանքում և քարտեզի վրա:

Իրավահարաբերության կարգավորման պահին ՀՀ հողային օրենսգրքի 60-րդ հոդվածով նախատեսված իրավակարգավորման համաձայն՝ արգելվում է քաղաքացիներին և իրավաբանական անձանց սեփականության իրավունքով փոխանցել պետական և համայնքային սեփականություն հանդիսացող այն հողամասերը, որոնք` (…)

10) զբաղեցված են համայնքի վարչական սահմաններից դուրս ընդհանուր օգտագործման արոտավայրերով, անասունների անցատեղերով, ճանապարհներով, բնական ջրհորներով, աղբյուրներով և տեղական ինքնակառավարման մարմինների որոշմամբ, այլ օբյեկտներով:

(…)

Հողային օրենսգքրի 61-րդ հոդվածի համաձայն՝

պետության և համայնքների սեփականությանը պատկանող հողամասերի օտարումն իրականացնում են`

1) համայնքների վարչական սահմաններում` համայնքների ղեկավարները (Երևան քաղաքում` Երևանի քաղաքապետը):

(…)

Պետական և համայնքային սեփականություն հանդիսացող հողամասերի օտարման, կառուցապատման իրավունքի և օգտագործման տրամադրման կարգը հաստատելու մասին 2001 թվականի ապրիլի 12-ի N286 որոշմամբ հաստատված կարգի 22-րդ կետի համաձայն՝ հողամասերն աճուրդային կարգով օտարվում են Հայաստանի Հանրապետության հողային օրենսգրքի 67-րդ, 68-րդ, 69-րդ և 70-րդ հոդվածներով, հրապարակային սակարկությունների մասին Հայաստանի Հանրապետության օրենքով սահմանված կարգով, դասական աճուրդով:

Վերոհիշյալ իրավական ակտերի բովանդակային վերլուծությունից հետևում է, որ համայնքների ղեկավարների կողմից կարող են օտարվել միայն համայնքների վարչական սահմաններում գտնվող և ՀՀ հողային օրենսգրքի 60-րդ հոդվածում չընդգրկված հողամասերը: Այլ խոսքով՝ ՀՀ հողային օրենսգրքի 60-րդ հոդվածում ընդգրկված հողամասերը որևէ դեպքում քաղաքացիներին և իրավաբանական անձանց փոխանցման, այդ թվում՝ օտարման ենթակա չեն:

Վարչարարության հիմունքների և վարչական վարույթի մասին ՀՀ օրենքի 63-րդ հոդվածի համաձայն՝ անվավեր է առ ոչինչ չհանդիսացող այն ոչ իրավաչափ վարչական ակտը, որն ընդունվել է`

ա) օրենքի խախտմամբ, այդ թվում` օրենքի սխալ կիրառման կամ սխալ մեկնաբանման հետևանքով.

բ) կեղծ փաստաթղթերի կամ տեղեկությունների հիման վրա, կամ եթե ներկայացված փաստաթղթերից ակնհայտ է, որ ըստ էության պետք է ընդունվեր այլ որոշում.

գ) շահերի բախման իրավիճակում:

Տվյալ դեպքում Եղեգիս համայնքի ղեկավարի 25.07.2017 N-27 որոշման հիման վրա Եղեգիս (Սալլի) համայնքի 10-038-0106-0120 ծածկագրով 1.18 հա մակերեսով գյուղատնտեսական նշանակության արոտ հանդիսացող հողատեսքը գրանցվել է որպես առանձին միավոր՝ համայնքային սեփականություն:

Սալլի համայնքի ավագանու 24.09.2017թ. թիվ 2-րդ որոշմամբ այլևս Սալլի համայնքի սեփականություն հանդիսացող հողամասը թույլատրվել է օտարել աճուրդով:

Ապա՝ 25.09.2017թ. կազմակերպվել և անց է կացվել աճուրդ, որին մասնակցել են թվով 2 անձինք՝ Մանե Բենիկի Ասլանյան (ծնված՝ 13.03.2012թ., անձնագիր AM0669078, ք. Վայք, Ալավերդյան փ. տուն 26) և Էդգար Բարսեղի Սերեբյան անհատական տվյալներով (Արձանագրություն N-3):

Արձանագրվել է, որ Էդգար Բարսեղի Սերեբյան անհատական տվյալներով անձ Հայաստանի Հանրապետությունում գոյություն չունի:

Աճուրդի արդյունքներով 25.09.2017թ. կայացված N-37 որոշմամբ հաղթող է ճանաչվել Մանե Բենիկի Ասլանյանը, ում էլ 205.984 ՀՀ դրամի դիմաց օտարվել է Եղեգիս (Սալլի) համայնքի 10-038-0106-0120 ծածկագրով 1.18 հա մակերեսով գյուղատնտեսական նշանակության արոտ հանդիսացող հողակտորը, անտեսելով այն, որ նշված հողատարածքն իրենից ներկայացնում է ՀՀ հողային օրենսգրքի 60-րդ հոդվածով նախատեսված՝ քաղաքացիներին և իրավաբանական անձանց չփոխանցման ենթակա հողամաս, ուղղակի արգելք է սահմանված դրանց օտարման համար, իսկ 06.10.2017թ. վերջինի հետ կնքվել է արոտավայր հանդիսացող հողամասի առուվաճառքի պայմանագիր:

Այսինքն՝ համայնքի ղեկավարը, հիմք ընդունելով համայնքի ավագանու որոշումը, 25.09.2017թ. կայացված N-37 որոշմամբ՝ Եղեգիս (Սալլի) համայնքի վարչական տարածքում գտնվող, համայնքի սեփականություն հանդիսացող գյուղատնտեսական նշանակության հողը՝ 10-038-0106-0120 ծածկագրով 1.18 հա մակերեսով արոտը օտարել է՝ անտեսելով ՀՀ հողային օրենսգրքով նախատեսված այն արգելքը, որ նշված հողատարածքն նույն օրենսգրքի 60-րդ հոդվածով նախատեսված՝ քաղաքացիներին և իրավաբանական անձանց փոխանցման ոչ ենթակա հողամաս է, որը զբաղեցված է եղել ընդհանուր օգտագործման արոտավայրերով: Ավելին՝ առանց փաստացի աճուրդի կայացման (որպես 2-րդ մասնակից նշվել է անձ, որի վերաբերյալ առկա անհատական տվյալներով, վերջինի անձը հաստատելու համար տվյալները բավարար չեն), ընդունելով, որ աճուրդը կայացած է, կազմված արձանագրությունների հիման վրա 25.09.2017թ. կայացրել է N-37 որոշումը 10-038-0106-0120 կադաստրային ծածկագրով արոտ հողատարածքը Մանե Բենիկի Ասլանյանին վաճառելու մասին, որից հետո 06.10.2017թ. կնքված առուվաճառքի պայմանագրով հողամասը վաճառվել է Մանե Բենիկի Ասլանյանին:

«ՀՀ վարչատարածքային բաժանման մասին» ՀՀ օրենքի 2-րդ հավելվածի 2.9-րդ մասի 35-րդ կետի համաձայն՝ Սալլի նախկին համայնքը որպես բնակավայր ընդգրկվել է Եղեգիս խոշորացված համայնքում:

Վերոգրյալ փաստական հանգամանքների և իրավական նորմերի համադրված վերլուծությունից հետևում է, որ Վայոց ձորի մարզի Սալլի համայնքի ղեկավարի 25.09.2017թ. թիվ 37 որոշմամբ՝ թիվ 10-038-0106-0120 կադաստրային ծածկագրով 1.18 հա արոտը աճուրդում առավելագույն գին առաջարկած մասնակցին՝ Մանե Բենիկի Ասլանյանին 205.984 ՀՀ դրամով վաճառելու մասին, խախտվել են պետության (համայնքի) շահերը, ուստի՝ առաջարկում եմ նշված որոշումն անվավեր ճանաչելու, իսկ որպես հետևանք ՀՀ կադաստրի կոմիտեում Մանե Բենիկի Ասլանյանի անվամբ տրված սեփականության իրավունքի պետական գրանցման վկայականն անվավեր ճանաչելու պահանջով **սույն առաջարկությունը ստանալու պահից մեկամսյա ժամկետում** հայց հարուցել իրավասու դատարան և հարուցված հայցի մասին նույն օրը հայտնել Վայոց ձորի մարզի դատախազություն, իսկ հայց չհարուցելու պարագայում նույն ժամկետում այդ մասին տեղեկացնել Վայոց ձորի մարզի դատախազություն:

Միաժամանակ տեղեկացնում եմ, որ մեկամսյա ժամկետում հարուցված հայցի մասին տեղեկատվության բացակայության դեպքում դատախազությունը ձեռնամուխ կլինի «Դատախազության մասին» ՀՀ օրենքի 29-րդ հոդվածի 2-րդ մասի 1-ին կետի հիմքով հայց հարուցելու լիազորության իրացմանը:

Կից ներկայացնում եմ հայց ներկայացնելու համար անհրաժեշտ փաստաթղթերը.

1. 1. Թիվ 37120922 քրեական վարույթը նախաձեռնելու արձանագրությունը և կից նյութերի պատճեններ:
2. Համայնքի ղեկավարի N-27, N-37 որոշումներ, այդ թվում՝ մատյանում առկա գրանցումների պատճենները:
3. Համայնքի ավագանու թիվ 20 որոշման պատճենը:
4. Հողամասն աճուրդով վաճառելու արձանագրությունների պատճենները:
5. Անշարժ գույքի վաճառքի պայմանագրի պատճեն:
6. Անշարժ գույքի նկատմամբ իրավունքների պետական գրանցման N 23092017-10-0037 վկայական պատճեն:
7. Հողամասի հատակագծի պատճեն:

|  |  |  |
| --- | --- | --- |
| **Հարգանքով`**  Մարզի դատախազ |  | **Ա.Ավետիսյան** |

Կատ. Գ.Խաչիկյան

010-311-304